Vladimír Bilčík

Vladimír Bilčík, M.Phil., PhD. (* 27. máj 1975, Bratislava) je slovenský politik, vedec v oblasti zahraničnej a európskej politiky a pedagóg. Je členom predsedníctva strany SPOLU – občianska demokracia, od roku 2019 je poslancom Európskeho parlamentu. Kandidoval vo voľbách do Európskeho parlamentu ako líder kandidátky strany SPOLU za koalíciu Progresívne Slovensko a SPOLU – občianska demokracia. Získal 26 202 preferenčných hlasov. Pôsobil ako pedagóg na Katedre politológie Filozofickej fakulty Univerzity Komenského a výskumný pracovník v Slovenskej spoločnosti pre zahraničnú politiku.

Životopis

Mladosť a vzdelanie 
Vladimír Bilčík sa narodil v Bratislave. Záver stredoškolského a vysokoškolské štúdium v rokoch 19911999 strávil v zahraničí. Najprv v rokoch 19911993 absolvoval medzinárodnú strednú školu The Armand Hammer United World College v americkej Montezume, patriacu do siete United World Colleges (ukončenie s diplomom International Baccalaureate). Následne získal titul bakalára v odboroch ekonomika a politológia so zameraním na verejnú politiku a medzinárodné vzťahy na Swarthmore College v Swarthmore v USA. Magisterské štúdium absolvoval v rokoch 19971999 na University of Oxford, St Antony's College. Tu získal titul Master of Philosophy (M.Phil.) v odbore európska politika. V roku 2007 obhájil doktorát PhD. v odbore teória politiky na Katedre politológie Filozofickej fakulty Univerzity Komenského.

Pred zvolením do Európskeho parlamentu pôsobil ako pedagóg na Katedre politológie Filozofickej fakulty Univerzity Komenského v Bratislave. V rokoch 19992019 pracoval ako vedúci výskumného programu Európska únia v Slovenskej spoločnosti pre zahraničnú politiku (SFPA). Venoval sa problematike reformy a vonkajších vzťahov EÚ a komentoval európsku politiku či otázky spojené s Brexitom na Slovensku i v zahraničí.

Politická kariéra

Politický program 

Jeho politickými prioritami sú:
 ochrana právneho štátu 
 boj s dezinformáciami 
 podpora rozšírenia EÚ na západnom Balkáne

Europoslanec (od 2019) 
Bilčík kandidoval vo voľbách do Európskeho parlamentu v máji 2019 z druhého miesta kandidátky PS-SPOLU a so ziskom 26 202 preferenčných hlasov bol zvolený zo 4. miesta poradia. V Európskom parlamente je členom frakcie Európskej ľudovej strany. Zastáva tiež nasledovné funkcie:
 je predsedom delegácie Európskeho parlamentu pre vzťahy s Čiernou Horou
 je stálym spravodajcom Európskeho parlamentu pre Srbsko
 od roku 2022 je členom Vyšetrovacieho výboru na prešetrenie používania softvéru Pegasus a rovnocenného špionážneho softvéru
 od roku 2022 je členom nového Osobitného výboru pre zahraničné zasahovanie do všetkých demokratických procesov v Európskej únii vrátane dezinformácií (INGE2)
 je členom Výboru pre občianske slobody, spravodlivosť a vnútorné veci (LIBE)
 je členom Delegácie pri Spoločnom parlamentnom výbore EÚ – Severné Macedónsko
 do roku 2022 bol členom Výboru pre občianske slobody, spravodlivosť a vnútorné veci (INGE), v ktorom sa venoval hlavne ochrane právneho štátu, boju proti dezinformáciám a hybridným hrozbám
 je náhradníkom vo Výbore pre ústavne veci (AFCO), kde koordinuje prácu na diskusii o budúcom nastavení demokratického fungovania Európskej únie
 je náhradníkom v zahraničnom výbore (AFET), kde sa venuje podpore rozšírenia a aktívnej susedskej politiky EÚ
 je náhradníkom Delegácie pri Parlamentnom výbore pre pridruženie EÚ – Moldavsko 
 je náhradníkom Delegácie pri Parlamentnom zhromaždení Euronest

Publikácie 
 Európska únia dnes : súčasné trendy a význam pre Slovensko / Vladimír Bilčík, Martin Bruncko - editori. - 2., dopl. vyd. - Bratislava; Slovenská spoločnosť pre zahraničnú politiku, Inštitút pre verejné otázky, 2003. - 198 s. - ISBN 80-7165-396-9

Referencie 

Politici SPOLU
Slovenskí politológovia
Slovenskí europoslanci (2019 – 2024)
Absolventi Swarthmore College
Absolventi Oxfordskej univerzity
Absolventi Filozofickej fakulty Univerzity Komenského v Bratislave
Osobnosti z Bratislavy